Pranešimas žiniasklaidai

2024 m. rugsėjo 30 d., Vilnius

**EY tyrimas: didžiųjų įmonių vadovai nusiteikę investuoti ir dairosi galimybių**

**Naujausio „EY CEO Outlook Pulse“ tyrimo išvados ir pirmą kartą sudarytas pasaulinis Verslo vadovų pasitikėjimo indeksas (angl. „CEO Confidence Index“) rodo, kad didžiosiose bendrovėse vyrauja pasitikėjimas dėl ekonomikos augimo per artimiausius 12 mėnesių. Ateinančių metų perspektyvas 7 iš 10 vadovų (69 proc.) vertina kaip nuteikiančias optimistiškai.**

„Įmonių vadovai visame pasaulyje pripažįsta, kad susiduria su įvairiais iššūkiais, kylančiais dėl nestabilios ir dažnai nenuspėjamos aplinkos. Vis dėlto išlieka tvirtas pasitikėjimas, kad pavyks įgyvendinti artimiausio laikotarpio planus ir pasiekti tikslus, nepaisant aiškiai įvardijamų trikdžių: žaibiškas transformacijas sukeliančių technologinių inovacijų, kintančios vartotojų elgsenos, geopolitinių įvykių“, – tarptautinio tyrimo, per kurį buvo apklausta 1200 vadovų iš stambių pasaulio bendrovių, išvadas apibendrina Leonas Lingis, profesinių paslaugų bendrovės EY vykdantysis partneris Baltijos šalyse.

**Atkreipė dėmesį į pasitikėjimo svarbą**

Apklausos rezultatai patvirtino nuolatines vadovų pastangas sekti ir analizuoti besikeičiančią aplinką.

Analitinis aplinkos veiksnių ir sąveikų vertinimas stiprina pasitikėjimą: daugiau negu pusė (54 proc.) optimistiškiausiai ateities perspektyvas vertinančių vadovų mano, kad jų įmonės yra pasirengusios transformacijoms ir yra tarp pirmaujančių savo pramonės sektoriuje. Mažiau optimistiškai nusiteikę vadovai kur kas rečiau (8 proc. apklaustųjų) nurodė, kad jų valdomos bendrovės žengia priekyje.

EY tyrimo autoriai respondentų optimizmą ir pasitikėjimą ateitimi laiko ženklu, kad kitąmet pasaulio rinkose gali suaktyvėti įmonių susijungimų ir įsigijimų atvejų. Dauguma (78 proc.) vadovų nurodė, kad atsižvelgdami į pagrindinę strategiją šiuo metu yra sutelkę dėmesį į savo verslo portfelį ir svarsto pokyčius, kurie padėtų geriau prisitaikyti prie esminių aplinkos iššūkių. Net 98 proc. iš šių apklaustųjų grupės per ateinančius 12 mėnesių planuoja kokius nors sandorius. O vertinant visų respondentų atsakymus, paaiškėjo, kad įsigijimus planuoja 37 proc. vadovų.

Lygindami didžiausią optimizmą išreiškusiųjų grupę su mažiausiai optimistiškai nusiteikusiais, ekspertai pastebi, kad artimiausiais mėnesiais vadovų sprendimus stipriai veiks pragmatiškas tikėjimas ateitimi ir baimė likti nuošalyje. Teigiama, kad vis daugiau vadovų stengsis pereiti nuo reaktyvių prie proaktyvių sprendimų, kad efektyviau valdytų tvarią verslo raidą, o aplinkos permainas išnaudotų pranašumui kurti.

**Keičiasi požiūris į verslo portfelį**

EY vykdantysis partneris Baltijos šalyse L. Lingis atkreipia dėmesį į tarptautinio tyrimo išvadą, kad įmonių vadovai vis dažniau pabrėžia, jog tradicinis strateginis planavimas ir portfelio valdymas nebėra toks veiksmingas kaip anksčiau, todėl verta keisti portfelio peržiūros ir vertinimo procesus.

„EY CEO Outlook Pulse“ atskleidė, kad 24 proc. respondentų pripažįsta, jog dabartinės portfelio peržiūros nėra pakankamai agresyvios, o dar 23 proc. teigia, kad peržiūrų procesas atrodo pernelyg reaktyvus – nespėjama paskui tendencijas. Tuo pat metu dauguma vadovų išreiškia norą spartinti inovacijas ir verslo transformaciją, siekiant, jog verslas išlaikytų ir stiprintų pozicijas bei lenktų konkurentus.

Atsakydami į klausimus apie artimiausius planus, beveik pusė vadovų (47 proc.) nurodė, kad ketina aktyviai siekti strateginės partnerystės su trečiosiomis šalimis. 44 proc. planuoja verslo pardavimo sandorį arba pirminį viešąjį akcijų siūlymą (IPO). 37 proc. pirmenybę teiktų įmonių susijungimo ir įsigijimo sandoriams.

Artimiausių mėnesių investavimo kryptimis vadovai nurodė JAV, Jungtinės Karalystės, Kanados, Meksikos ir Vokietijos verslus. Tarp investicijoms patraukliausių sektorių minimi bankininkystė, turto valdymas, žiniasklaida ir pramogos, vartojimo prekės, draudimo paslaugos.

**Daugiausia dėmesio tenka technologijų naujovėms**

Per apklausą taip pat išryškėjo, kaip dauguma vadovų pasaulyje mato didžiausius trikdžius ir virsmus, kuriuos patiria ištisi ekonomikos sektoriai.

Netikėtas ir staigias transformacijas sukeliančios naujos technologijos, akivaizdu, šiuo metu laimi daugiausia vadovų dėmesio, nes jas prioritetu laiko 38 proc. respondentų, ketinančių kurti inovacijas, naujus verslo modelius ir užtikrinti konkurencinį pranašumą.

Kaip kitus svarbiausius veiksnius įmonių vadovai nurodo klientų kintančių poreikių poveikį verslui, besikeičiančią pasaulinę ekonominę ir geopolitinę aplinką, reguliacinius pokyčius ir dėl tiekimo grandinių kylančius klausimus.

Visą tyrimą (anglų k.) galima rasti čia: [„EY CEO Outlook Pulse“](https://www.ey.com/en_gl/ceo/ceo-outlook-global-report).

**Apie 2024 m. rugsėjo mėnesio „EY CEO Outlook Pulse“ tyrimą:**

Pasaulinės „EY“ organizacijos užsakymu 2024 m. liepos ir rugpjūčio mėnesiais „FT Longitude“, specializuotas „Financial Times“ grupės tyrimų ir turinio rinkodaros padalinys, atliko anoniminę internetinę 1200 didžiųjų pasaulio įmonių vadovų apklausą, kurios tikslas – pateikti vertingų įžvalgų apie pagrindines tendencijas ir pokyčius, darančius įtaką didžiausioms pasaulio įmonėms, taip pat – verslo lyderių lūkesčius dėl būsimo augimo ir ilgalaikės vertės kūrimo.

Respondentai atstovavo 20 šalių (Brazilijai, Kanadai, Meksikai, Jungtinėms Amerikos Valstijoms, Belgijai, Liuksemburgui, Nyderlandams, Prancūzijai, Vokietijai, Italijai, Danijai, Norvegijai, Švedijai, Jungtinei Karalystei, Australijai, Kinijai, Indijai, Japonijai, Singapūrui ir Pietų Korėjai) ir penkioms pramonės šakoms (vartotojų ir sveikatos apsaugos; finansinių paslaugų; pramonės ir energetikos; infrastruktūros; technologijų, žiniasklaidos ir telekomunikacijų). Apklausoje dalyvavusių bendrovių metinės pasaulinės pajamos buvo tokios: mažesnės nei 500 mln. JAV dolerių (20 proc.), nuo 500 iki 999,9 mln. JAV dolerių (20 proc.), nuo 1 iki 4,9 mlrd. dolerių (30 proc.) ir didesnės nei 5 mlrd. dolerių (30 proc.).

Vadovų pasitikėjimo indeksas buvo sudarytas kiekybiškai įvertinus vadovų nuotaikas pagal įvairius ekonominius ir verslo aspektus. Įmonių vadovai įvertino savo perspektyvas pagal 15 teiginių, naudodami skalę nuo „labai pesimistiškas“ (0) iki „labai optimistiškas“ (100). Šie atsakymai buvo suskirstyti į penkias temines grupes: sektoriaus augimas, kainos ir infliacija, įmonės augimas, talentai ir sudėtinės investicijos bei technologijos. Tada buvo apskaičiuotas bendras vieno skaičiaus indeksas, išvedus šių grupių balų vidurkį.

**Daugiau informacijos:**

**Ernesta Vinevičiūtė**

UAB „Ernst & Young Baltic”

Tel.: 370 615 28776

El. pastas: [Ernesta.Vineviciute@lt.ey.com](mailto:Ernesta.Vineviciute@lt.ey.com)

**Apie EY:**

EY | Kuriame veiksmingesnį pasaulį

EY siekiame kurti veiksmingesnį pasaulį, padėti kurti ilgalaikę vertę klientams, darbuotojams ir bendruomenėms bei auginti pasitikinėjimą kapitalo rinkomis.

Įvairialypės EY komandos daugiau kaip 150 šalių, naudodamos duomenis ir technologijas, suteikia pasitikėjimą per užtikrinimą ir padeda klientams augti, transformuotis ir veikti.

EY komandos, teikiančios audito ir kitas užtikrinimo paslaugas, konsultacijų, mokesčių, apskaitos, strategijos, sandorių, teisines paslaugas, kelia įžvalgesnius klausimus, taip padeda atrasti naujus atsakymus ir galimybes.

Nuoroda į EY yra nuoroda į pasaulinę organizaciją, o taip pat gali būti nuoroda į vieną ar kelias „Ernst & Young Global Limited“ įmones nares, iš kurių kiekviena yra atskiras juridinis asmuo. „Ernst & Young Global Limited“ yra ribotos atsakomybės JK bendrovė, kuri neteikia paslaugų klientams. Informaciją, kaip EY renka ir naudoja asmens duomenis ir asmens teisių, kurias jie turi pagal duomenų apsaugos teisės aktus, aprašymą rasite ey.com/privacy. Daugiau informacijos apie mūsų organizaciją rasite ey.com.

© 2022 Ernst & Young Baltic UAB. Visos teisės saugomos.

EY – „Ernst & Young Global“ narė – yra profesinių paslaugų Baltijos šalyse lyderė. Daugiau nei 800 specialistų Baltijos šalyse vienijanti bendrovė teikia audito ir kitas užtikrinimo paslaugas, konsultacijų, mokesčių, apskaitos, strategijos, sandorių, teisines paslaugas.

Ši medžiaga yra skirta informacijai, joje pateikiama informacija negali būti vertinama kaip profesinė konsultacija ar teisinė išvada.